## Uredba o osnivanju Brodarskog instituta

### NN 2/1992 (15.1.1992.), Uredba o osnivanju Brodarskog instituta

# VLADA REPUBLIKE HRVATSKE

Na osnovi članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", br. 39/91 i 53A/91), Vlada
Republike Hrvatske na sjednici održanoj 13. siječnja 1992. godine, donijela
je

## UREDBU

### o osnivanju Brodarskog instituta

Članak 1.

Osniva se poduzeće za obavljanje znanstveno-istraživačkih i razvojnih
djelatnosti Brodarski institut, d. o. o. sa sjedištem u Zagrebu. Poduzeće
je u vlasništvu Republike Hrvatske. Tvrtka poduzeća je: Brodarski institut,
d. o. o. Zagreb.

Članak 2.

Sredstva za osnivanje i početak rada Brodarskog instituta d. o. o. Zagreb
osiguravaju se iz sredstava koja su preuzeta od bivšeg Brodarskog instituta
SSNO temeljem odredbi Uredbe o preuzimanju sredstava JNA i SSNO-a na teritoriju
Republike Hrvatske u vlasništvo Republike Hrvatske ("Narodne novine",
br. 52/91), iz sredstava ostvarenih poslovanjem, iz proračuna Republike
Hrvatske i drugih izvora u skladu s važećim propisima.

Članak 3.

Djelatnosti Brodarskog instituta su od posebnog interesa za Republiku
Hrvatsku u području pomorskog gospodarstva, znanosti i obrane i obuhvaćaju:

1. znanstveno-istraživački i nastavni rad na područjima brodogradnje,
pomorske tehnike. brodske hidrodinamike i obrambenih tehničkih sustava;

2. osnivanje, razvoj i ispitivanje specijalnih brodova, podvodnih objekata
i struktura pomorske tehnologije;

3. projektiranje i razvoj specijalne brodske, brodostrojarske i elektroenergetske
opreme i sustava;

4. rješavanje tehničkih problema, mjerenja i ispitivanja na području
hidrodinamike broda i brodskih propulzora s modelima i brodovima;

5. rješavanje tehničkih problema, mjerenja i ispitivanja na području
vibracija, strukturnog zvuka, buke i hidroakustičkog šuma;

6. razvijanje sustava i istraživanje procesa automatizacije, upravljanja
i nadzora na brodovima. brodskom naoružanju i trenažerima, te pomorskom
i ostalom gospodarstvu;

7. projektiranje i razvoj hidroakustičkih i ultrazvučnih uređaja, te
mjerenje, analiza i obrada signala u sustavima upravljanja, komuniciranja
i motrenja;

8. razvoj i integriranje oružnih sustava, razvoj podvodnih oružja i
opreme, te eksplozivnih sredstava i diverzantske tehnike;

9. integriranje i ispitivanje složenih mornaričkih sustava, te razvoj
i modernizacija oružnih komponenti;

10. integriranje i ispitivanje složenih elektronskih i optoelektronskih
sustava, rješavanje tehničkih problema, mjerenja i ispitivanja primjenom
optoelektronskih metoda;

11. istraživanje fizikalnih pojava relevantnih za osnovne djelatnosti;

12. primijenjena matematika i računarstvo na području numeričke matematike,
optimizacije, računarske grafike i tehnike digitalne obrade slike;

13. normiranje i mjeriteljstvo u područjima djelatnosti Instituta, a
po ovlastima Republičkog zavoda za normizaciju i mjeriteljstvo:

14. projektiranje i razrada sustava tehničke dokumentacije i baza podataka,
tehnologije remonta i održavanja, izobrazba i specijalizacija mornaričkih
i drugih kadrova, te druge usluge na mornaričkoj i brodograđevnoj infrastrukturi;

15. izdavanje znanstvenih i stručnih radova, skripta, časopisa, materijala
za simpozije, informatičkih obavijesti i drugo;

16. uvoz i izvoz na potrebe djelatnosti Brodarskog instituta i zastupstvo
stranih pravnih i fizičkih osoba u Republici Hrvatskoj u području brodogradnje
i pomorske tehnike, brodske hidk-odinamike i obrambenih tehničkih sustava;

17. druge poslove određene Programskom orijentacijom Brodarskog instituta.

Članak 4.

Organ upravljanja u Brodarskom institutu je Upravni odbor. Upravni odbor
ima devet članova od kojih šest imenuje Vlada Republike Hrvatske na prijedlog
Ministarstva pomorstva, Ministarstva znanosti, tehnologije i informatike
i Ministarstva obrane, a tri člana biraju djelatnici Brodarskog instituta.
Do donošenja statuta članove Upravnog odbora iz Hrodarskog instituta izabrat
će na zajedničkoj sjednici Kolegij i Znanstveno vijeće Brodarskog instituta.

Članak 5.

Upravni odbor Brodarskog instituta:

a) uz suglasnost Vlade Republike Hrvatske:

- donosi Statut Brodarskog instituta; - donosi plan razvoja;

- odlučuje o raspolaganju kapitalom i dobiti;

b) samostalno:

- utvrđuje osnove poslovne politike, donosi plan i program rada;

- predlaže Vladi Republike Hrvatske godišnji financijski proračun;

- podnosi Vladi Republike Hrvatske izvješće o utrošku sredstava iz proračuna
Republike Hrvatske;

- donosi akte o unutarnjoj organizaciji, o raspodjeli sredstava za zarade,
o disciplinskoj i materijalnoj odgovornosti;

- donosi odluke o imenovanju djelatnika s posebnim ovlastima i odgovornostima
na prijedlog direktora, a u skladu sa Statutom Brodarskog instituta;

- podnosi izvješće o svom radu, razvoju i poslovanju Brodarskog instituta
na zahtjev Vlade Republike Hrvatske; - obavlja i druge poslove u svezi
sa realiziranjem upravljačke funkcije.

Članak 6.

Upravni odbor bira i razrješava predsjednika i zamjenika predsjednika
Upravnog odbora. Upravni odbor pravovaljano donosi odluke ako je na sjednici
nazočno više od polovice njegovih članova. Odluke se donose većinom glasova
ukupnog broja članova Upravnog odbora.

Članak 7.

Brodarskim institutom rukovodi direktor kojeg imenuje i razrješava Vlada
Republike Hrvatske. Direktor predstavlja i zastupa Brodarski institut u
okvirima registriranih djelatnosti. Direktor je odgovoran za provođenje
utvrđene poslovne politike, akata i odluka koje je donio Upravni odbor,
u okvirima zakona i statutom utvrđenih ovlasti. Direktor Brodarskog instituta
je naredbodavac za izvršenje financijskog proračuna Brodarskog instituta.

Članak 8.

Nadzor nad poslovanjem, uporabom materijalnih sredstava i raspodjelom
dobiti vrši Nadzorni odbor. Nadzorni odbor ima pet članova koje imenuje
Vlada Republike Hrvatske na prijedlog Ministarstva pomorstva, Ministarstva
znanosti, tehnologije i informatike i Ministarstva obrane.

Članak 9.

Brodarski institut poćinje s radom danom upisa osnivanja u sudski registar.
Prava, obveze i djelatnike preuzima osnovani Brodarski institut, d. o.
o. kao pravni sljednik Brodarskog instituta, osim ugovora koje je Brodarski
institut potpisao po nalogu SSNO do 15. rujna 1991. godine.

Članak 10.

Upravni odbor će do 30. lipnja 1992. godine donijeti Statut Brodarskog
instituta uz suglasnost Vlade Republike Hrvatske. Do donošenja statuta
i drugih akata Upravni odbor će privremeno urediti pitanja u svezi s organizacijom,
pravima i obvezama zaposlenih, zarade zaposlenih, način raspolaganja sredstvima,
utvrditi uvjete za obavljanje vanjskotrgovinskih poslova i imenovati odgovornu
osobu za te poslove. Na temelju odluke Upravnog odbora o uvjetima obavljanja
vanjske trgovine i imenovanja odgovorne osobe, Brodarski institut može
upisati u sudski registar djelatnosti vanjske trgovine, do donošenja Statuta.

Članak 11.

U pitanjima koja nisu uređena ovom uredbom primjenjuje se Zakon o poduzećima.

Članak 12.

Ova uredba stupa na snagu danom objave u "Narodnim novinama".

Klasa: 804-05/91-02/01

Urbroj : 5030104-92-2

Zagreb, 13. sijećnja 1992.

Predsjednik

**dr. Franjo Gregurić, v. r.**

Uredba, NN 2/1992-22